এফএ কাপের সেমি-ফাইনাল ইউনাইটেডের কাছে এখন ‘চ্যাম্পিয়ন্স লিগের ফাইনালের মতো'
ইংলিশ প্রিমিয়ার লিগের শিরোপা স্বপ্ন তো চুরমার হয়ে গেছে কবেই, শীর্ষ চারে থাকাও এখন প্রায় অসম্ভব। চ্যাম্পিয়ন্স লিগে অভিযান শেষ হয়ে গেছে অনেক আগেই। লিগ কাপেও মুখ থুবড়ে পড়তে হয়েছে। হতাশায় ভরা মৌসুমে ম্যানচেস্টার ইউনাইটেডের সবেধন নীলমণি এখন এফএ কাপ। এটিকেই এখন বড় গুরুত্ব দিচ্ছেন আন্দ্রে ওনানা। এই গোলকিপার বললেন, এফএ কাপেই এখন চ্যাম্পিয়ন্স লিগের মতো করে লড়তে নামবেন তারা।এফএ কাপের সেমি-ফাইনালে আগামী রোববার ইউনাইটেডের প্রতিপক্ষ কভেন্ট্রি সিটি। প্রিমিয়ার লিগের দল নয় এটি, এমনকি দ্বিতীয় সারির প্রতিযোগিতা ইংলিশ ফুটবল লিগ চ্যাম্পিয়নশিপেও তারা এখন পয়েন্ট তালিকায় আছে আট নম্বরে।তবে তাদেরকে হালকা ভাবে দেখছেন না ওনানা। ইএসপিএনকে দেওয়া সাক্ষাৎকারে ইউনাইটেডের গোলকিপার বললেন, এই ম্যাচই তাদের কাছে এখন সবচেয়ে বড় ম্যাচের মতো।“বড় ফাইনাল ম্যাচের মতোই লড়াই করব আমরা, চ্যাম্পিয়ন্স লিগ ফাইনালের মতো। কারণ দিনশেষে ম্যাচটি ‘ট্রিকি’ হতে পারে, ওদেরকে সম্মান না করলে ওরা ভয়ঙ্কর হয়ে উঠতে পারে। প্রিমিয়ার লিগের প্রতিপক্ষের মতো ওদেরকে দেখব আমরা।”“ওরা সেমি-ফাইনালে উঠে এসেছে মানে, সেই মান ও যোগ্যতা ওদের আছে। আমাদের জন্য তাই জেতাটা খুবই গুরুত্বপূর্ণ। জেতার মতো মানসিকতা নিয়ে আমরা যাব সেখানে। ওদের বিপক্ষে ম্যাচটি কোনোভাবেই হারা যাবে না। ওদের প্রতি সবটুকু সমীহ দেখিয়েই ইতিবাচক মানসিকতা নিয়ে যাব আমরা। অবশ্যই জিততে হবে আমাদের।”
চলতি মৌসুমে ইংলিশ প্রিমিয়ার লিগে এখন সাত নম্বরে আছে ইউনাইটেড। ছয়ে থাকা দলের চেয়ে পিছিয়ে আছে তারা ১০ পয়েন্টে। লিগ কাপে তারা বিদায় নিয়েছে কোয়ার্টার-ফাইনালের আগে। চ্যাম্পিয়ন্স লিগ থেকে বিদায় নিয়েছে গ্রুপের সবার নিচে থেকে।এফএ কাপেও তাদের কাজটা সহজ নয়। কভেন্ট্রিকে হারাতে পারলেও ফাইনালে তাদেরকে লড়তে হবে ম্যানচেস্টার সিটি কিংবা চেলসির সঙ্গে।
দলের যেমন এতটা বাজে অবস্থা, তেমনি নড়বড়ে ছিলেন ওনানাও। এই মৌসুমে ইউনাইটেডে আসার পর শুরুটা ভালো করতে পারেননি তিনি। আত্মবিশ্বাসের ঘাটতি দেখা যাচ্ছিল তার পারফরম্যান্সে, বেশ কিছু ভুল করেছিলেন। সংবাদমাধ্যমে তার সমালোচনাও কম হয়নি। তবে সমর্থকদের একটা বড় অংশের সমর্থনও তিনি পেয়েছেন বলে দাবি করলেন।সেই সমর্থনই তাকে খারাপ সময় কাটিয়ে উঠতে সহায়তা করেছে বলে জানালেন ২৮ বছর বয়সী গোলকিপার।“এখানে যখন এসেছি এবং যখন কঠিন সময় যাচ্ছিল, ভক্তদের কাছ থেকে অনেক বার্তা পেয়েছি তখন। গোটা দুনিয়া থেকে ম্যানচেস্টার ইউনাইটেডের সমর্থকরা বলছিল, ‘আন্দ্রে, সময় নাও, আমরা জানি তুমি এখানে থাকবে এবং সবকিছু ঠিকঠাক হয়ে যাবে।’ এমনিতে ভক্ত-সমর্থকেরা স্রেফ ফল দেখতে চায়। কিন্তু আমি অনেক প্রেরণার বার্তা পেয়েছি।”“তারা আমার ওপর ভরসা রেখেছে এবং বলেছে, ‘আন্দ্রে, চিন্তা করো না, এগিয়ে যাও।’ আমার মনে হচ্ছিল,’ওয়াও, এরকম কিছু তো আগে দেখিনি!’ সাধারণত নতুন ক্লাবে শুরুটা ভালো করতে না পারলে সমর্থকরা সোজাসাপ্টাই বলে দেয়। এখানে তারা আমার প্রতি যথেষ্টই ভালো ছিল। এটির প্রতিদান হয়তো এখন তারা পেতে শুরু করেছে।”

ম্যানচেস্টার ইউনাইটেডের গোলকিপার আন্দ্রে ওনানা বললেন, কভেন্ট্রি সিটির বিপক্ষে ম্যাচটিতে চ্যাম্পিয়ন্স লিগ ফাইনালের মতো করেই লড়বেন তারা।